和棁弟矮松寺留題
作者：蘇頌
朝代：宋

paragraphs: 曲幹隠騰蛇，樛枝展翠華。
何年喬嶽種，移植法王家。
得地烟雲潤，盤根歲月賒。
縱橫齊殿角，偃蹇拂檐牙。
數粒宜充釀，收黄好代茶。
風生驚砌鶴，日照亂城鴉。
牆仞高藏節，河津暗長芽。
息陰人接席，題壁字如麻。
據類眠梧隠，攀疑摶獸拏。
宮槐低可並，譙檜大無加。
雖異明堂柱，終同象載車。
殷勤與封殖，莫使溷塵沙。